text: Vadehavet skal vurderes til Verdensarvsliste
  20 august 2013 kl. 08.27
  To miljøeksperter besøger i dag Mandø og Rømø som et led i en tredages tur, hvor de skal rapportere til Unesco, om Vadehavet skal optages på Verdensarvslisten.
  Eksperterne ankom til landet i søndags, og de skal blandt andet besøge Tøndermarsken, digerne, nationalparken og Skallingen. Det er blandt andet op til skovrider i Naturstyrelsen Bent Rasmussen om at overbevise eksperterne om Vadehavets værdi.
  - Vi har nu tre dage til at vise Unesco, at vores vadehavsområde er natur i verdensklasse. Vi vil vise naturen frem, og vi vil dokumentere over for Unesco, at det er værdier, som vi sætter meget højt og beskytter så godt som muligt, siger skovrider i Naturstyrelsen Bent Rasmussen, der med bistand fra lokale aktører, bliver guide for eksperterne rundt i området.
  Danmark har tre verdensarvssteder på listen, der omfatter 981 steder fordelt over hele verden. Indtil videre har vi Jellingestenene, Kronborg og Roskilde Domkirke. I Grønland er området Ilulissat Isfjord også på listen.
  Læs mere om Danmarks verdensarv
  Hvis Vadehavet bliver optaget, vil det være det første naturområde, som Danmark får optaget på listen.
  Unesco tager endelig stilling til spørgsmålet i juni 2014.
  